**РЕШЕНИЕ № ПВ – 36 -ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становищa от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Преместване на дейността отливане на алуминиеви детайли в новозакупен имот, включително изграждане на сондажен кладенец“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имот № 56784.539.129, с адрес ул.”Асеновградско шосе” № 1, ЮИИЗ на гр.Пловдив, район Тракия, община Пловдив.

**Възложител:** **„ЛАКИ 131“ ООД,** ЕИК 115804937, гр. Пловдив, ул. „Димитър Талев“ 21.

**Характеристика на инвестиционното предложение:**

Инвестиционното намерение е с цел преместване на дейността на „Лаки 131“ ООД, по отливане на алуминиеви детайли в част от новозакупена сграда, намираща се в съседство със съществуващ Цех за алуминиеви отливки (в имот № 56784.539.467) на същия възложител.

Ще бъдат разположени нови пет броя автоматични машини за леене на алуминиева сплав, под налягане, с максимален капацитет на всяка машина, изчислен при непрекъснат 24 часов режим на работа, според усилието на затваряне и междуколонно разстояние, както следва:

* машина за леене под налягане със затварящо усилие 3000 kN - 1,35 т/денонощие алуминиева сплав за топене - 1 брой;
* машина за леене под налягане със затварящо усилие 4000 kN - 1,93 т/денонощие алуминиева сплав за топене - 3 броя;
* машина за леене под налягане със затварящо усилие 6300 kN - 2,25 т/денонощие алуминиева сплав за топене - 1 брой.

Общ капацитет на топене 9,39 т/денонощие алуминиева сплав на блок- DIN 226.

На следващ етап, в зависимост от бъдещи договори се предвижда две от действащите машини в съществуващия Цех за алуминиеви отливки със затварящо усилие ≈4000 kN да бъдат преместени в новозакупената сграда или евентуално заменени с нови, със същия капацитет.

Основните процеси при производството са: топене на алуминиева сплав в съпротивителна пещ, след което автоматична ръка налива определено количество от стопилката в машината, която чрез бутало избутва метала във форма (матрица), където изстиналия метал приема исканата конфигурация на детайлите.

С цел охлаждане на производствените машини се предвижда в южната част на имот № 56784.539.129 да бъде изграден тръбен кладенец с проектен среднонощен дебит - 0,4 l/s, необходимо количество вода - 11000 куб.м./годишно и дълбочина 25 м.

За питейно-битови нужди обектът ще се захранва с вода от съществуващата мрежа на ВиК.

Отпадъчните води от обекта битово-фекални и технологични от охлаждане ще се заустват в съществуваща градска канализация.

Инвестиционното предложение попада в обхвата на т.4, буква „г” и т.2, буква „г” от Приложение № 2 на Закона за опазване на околната среда /ДВ.бр.91 /2002 год./ и чл.2 ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който се предвижда да се реализира инвестиционното предложение **не попада** в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0000578 „Река Марица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

● Дейността ще се развива в част от съществуваща сграда, като машините ще бъдат разположени в цех с площ 1782 кв.м. Автоматизираните машини ще бъдат монтирани, съгласно инструкциите от производителя в съответствие с техническите им характеристики. Същите ще използват готова алуминиева сплав с точно определен състав, получавана от производителя с анализно свидетелство на материала, за всяка доставка.

* С инвестиционното предложение старите машини ще бъдат заменени, с машини със сходни параметри и капацитети. Предвид резултатите до момента от извършвания собствен периодичен мониторинг и запазване на предвидените мощности не се очаква наднормено замърсяване на въздуха. Ще бъдат изградени два въздуховода, в които ще бъдат включени всички машини и всеки ще е оборудван с пробонаборна точка за извършване на измервания на отделените емисии в атмосферата.

● Машините ще са оборудвани с високотехнологични и икономични водни охладители, позволяващи да се работи с минимално количество вода.

* Предвид характера на производството, ИП предвижда всички зауствани води в градската канализационна мрежа да отговарят на нормативните изисквания.
* На площадката няма да има налични опасни химични вещества, включени в Приложение 3 от ЗООС. Почистването на детайлите ще се извършва механично- ръчно и чрез хидравлични преси.
* Производствените отпадъци- шлака от пещи, прах и частици от черни метали (получени от почистването на детайлите), прах и частици от цветни метали, стърготини, стружки и изрезки от цветни метали, отработени восъци и смазки, абсорбенти и филтърни материали, ще бъдат третирани съгласно ЗУО. Отпадъците от производството, включително и изрезките от цветни метали ще бъдат предавани на фирми, лицензирани да извършват дейности с отпадъци, с които Възложителя има договорни отношения.

● Всички машини и съоръжения ще се монтират съгласно инструкциите на производителя, с цел предотвратяване генерирането и разпространението на шум и вибрации. Вентилационните съоръжения ще бъдат комплектовани с маншети към въздуховодните инсталации и виброизолатори към монтажните конструкции. След избор на доставчик (изпълнител) ще се предоставят шумови характеристики на вентилационните съоръжения, след което ще се прецезира необходимостта от допълнително шумозаглушаване.

● Няма необходимост от изграждане на нова или промяна на съществуващата пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Сградата, в която ще се реализира инвестиционното намерение се намира в имот № 56784.539.129, Югоизточна промишлена зона, парцел III- стопанска дейност от кв.9, с адрес гр.Пловдив, ул.“Асеновградско шосе" № 1, на около 500м от съществуващия Цех за алуминиеви отливки. Границите на парцела са: от изток и юг – асфалтови пътища обслужващи промишлената зона, на север - и на запад- парцел за стопанска дейност.

* Съществуващият ландшафт няма да бъде променен. Ще се предвиди озеленяване на площадката.
* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.
* Съгласно становище изх. № КД-04-531/21.11.2016г. БД ИБР - Пловдив е определила допустимостта на инвестиционното предложение от гледна точка на ПУРБ на ИБР и постигане целите на околната среда, като е определила, че не се очаква значимо увеличение на въздействието от реализацията на ИП върху водите и водните екосистеми. ИП не попада и не граничи с пояси на СОЗ.

**III. Способността за асимилация на екосистемата в естествената околна среда**:

● Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000578 „Река Марица”.

● Поради отдалечеността на имота от защитената зона и характера на дейността, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

● Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение ще е ограничен и в голяма степен локализиран в рамките на площадката, при което не се очаква изменение в степента на въздействие върху отделните компоненти на околната среда.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Не се очаква отрицателно въздействие върху подземни или повърхностни водни обекти, тъй като отпадъчните технологични води ще са минимални, ще се формират вследствие охлаждането на машината и ще са с характер „условно чисти“. Заустването ще става в наличната градска канализационна мрежа.
* Предвижда се извършване на собствени периодични измервания на концентрациите на вредни вещества в отпадъчните газове, които ще бъдат докладвани, съгласно изискванията на Наредба № 6 за редът и начинът за извършване на измервания на емисиите (концентрациите на вредни вещества в отпадъчните газове), изпускани в атмосферния въздух от обекти с неподвижни източници.
* С писмо изх. № 958/08.02.2017г. РЗИ- Пловдиве определила, че предвид местоположението на инвестиционното намерение, при стриктно спазване на нормативното законодателство и здравословни и безопасни условия на труд, не следва да възникне риск за човешкото здраве.
* Реализацията на инвестиционното предложение не предполага трансгранично въздействие.

**V. Обществен интерес към предложението за строителство, дейности или технологии :**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Пловдив и район „Тракия“.
* В изпълнение на изискванията на чл.6, ал.9 и ал.10 от Наредбата за ОВОС е осигурен обществен достъп до изготвената информация по Приложение 2 от Възложителя, чрез поставяне на съобщение на интернет страницата си и на информационно табло и е представено копие от документацията на Община Пловдив и Кметство район Тракия.

С писмо изх. № 16Ф8675/24.01.2017г. Община Пловдив информира РИОСВ за липсата на писмени възражения относно инвестиционното предложение. С писмо изх. № 6-7000-61/17.01.2017г. Кметство район Тракия информира РИОСВ за липсата на писмени възражения относно инвестиционното предложение.

* Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При изпълнение на следните условия:**

* 1. Водата от сондажния кладенец да се ползва само при спазване на всички процедури по Разрешителен режим, съгласно чл.50, ал.7, т.1 от *Закона за водите.*
  2. Преди въвеждане на обекта в експлоатация да се изпълнят изискванията на чл. 16 от Закона за чистотата на атмосферния въздух (ДВ бр. 45/1996г.).
  3. След въвеждане на обекта в редовна експлоатация да се изпълнят изискванията на чл.25, ал.3 от ЗЧАВ по реда на глава пета от Наредба 6 (ДВ бр.31/1999г.)

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Съгласно разпоредбата на чл.93, ал. 7 от ЗООС настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 22.02.2017г.**

*Директор на РИОСВ - Пловдив*